
Către,




BIROUL PERMANENT AL



CAMEREI DEPUTAŢILOR
Vă înaintăm, alăturat, raportul comun asupra propunerii legislative pentru modificarea art.7 alin.(3) din Legea nr.102/2014 privind cimitirele, crematoriile umane și serviciile funerare, transmisă Comisiei pentru administraţie publică şi amenajarea teritoriului şi Comisiei juridice, de disciplină și imunități pentru dezbatere în fond, în procedură obişnuită, cu adresa nr. Plx.28 din 17 februarie 2016.
	PREŞEDINTE,
	VICEPREȘEDINTE,

	Victor Paul DOBRE
	Ciprian Nicolae NICA

r a p o r t   C O M U N
asupra propunerii legislative pentru modificarea art.7 alin.(3) din Legea nr.102/2014 privind cimitirele, crematoriile umane și serviciile funerare
În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului şi Comisia juridică, de disciplină și imunități, au fost sesizate spre dezbatere în fond, în procedură obişnuită asupra propunerii legislative pentru modificarea art.7 alin.(3) din Legea nr.102/2014 privind cimitirele, crematoriile umane și serviciile funerare transmisă cu adresa nr. Plx.28 din 17 februarie 2016 înregistrată cu nr.4c-6/46 din 17 februarie 2016, și respectiv cu nr.4c-11/163 din 18 februarie 2016.

Potrivit prevederilor art.75 din Constituţia României, republicată şi ale art.92 alin (9) pct.1 din Regulamentul Camerei Deputaţilor, republicat, Camera Deputaţilor este Cameră Decizională.
Senatul în calitate de primă Cameră, a respins propunerea legislativă în şedinţa din 15 februarie 2016.

La întocmirea prezentului raport comun Comisiile au avut în vedere:
· avizul favorabil al Consiliului Legislativ (nr.1179/3.11.2015)
· avizul negativ al Comisiei pentru drepturile omului, culte și problemele minorităților naționale( nr.4c-5/120/ 24.02.2016)

Propunerea legislativă are ca obiect de reglementare modificarea alin.(3) al art.7 din Legea nr.102/2014 privind cimitirele, crematoriile umane și serviciile funerare, în sensul exceptăriii de la obligația obținerii autorizației de construire a cazurilor de extindere a cimitirelor cu ''suprafețe de teren limitrofe pentru executarea însemnelor, a bordurilor sau a împrejmuirilor locurilor de înhumare, realizarea de obeliscuri sau a altor lucrări de artă plastică din cimitir''. 
Potrivit prevederilor art.61 şi 63 din Regulamentul Camerei Deputaţilor, republicat, examinarea propunerii legislative a avut loc în şedinţe separate.

Comisia juridică, de disciplină și imunități şi-a desfăşurat lucrările în data de 15 martie 2016. La dezbateri au fost prezenți deputați, membri ai Comisiei conform listei de prezență. 
Comisia pentru administraţie publică şi amenajarea teritoriului şi-a desfăşurat lucrările în data de 12 aprilie 2016. Din numărul total de 22 membri ai Comisiei  au participat la şedinţă 21 de deputați.
La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare în calitate de invitați : doamna Sirma Caraman- secretar de stat în cadrul Ministerului Dezvoltării Regionale și Administrației Publice, doamna Anca Ginavar, șef serviciu Ministerul Dezvoltării Regionale și Administrației Publice și doamna Elena Cucos, șef birou Ministerul Dezvoltării Regionale și Administrației Publice
În urma dezbaterilor şi a opiniilor exprimate, membrii celor două Comisii au hotărât, cu unanimitate de voturi, respingerea propunerii legislative pentru modificarea art.7 alin.(3) din Legea nr.102/2014 privind cimitirele, crematoriile umane și serviciile funerare din următoarele considerente:

În conformitate cu art.7 alin.(3) din Legea nr. 102/2014 exceptarea de la necesitatea obținerii autorizației de construire privește doar numitele ''lucrări funerare supraterane'', lucrări care se execută în interiorul cimitirelor. Art.7 alin.(2) din același act normativ prevede însă că, realizarea și extinderea oricăror construcții sau a infrastructurii cimitirului se face după obținerea autorizației de construire eliberate în condițiile legii. Extinderea suprafețelor cimitirelor poate fi făcută în prezent pe baza unei documentații de urbanism avizate conform legislației în vigoare, art.3 alin (1) din Legea nr.50/1991 privind autorizarea executării lucrărilor de construcții republicată, cu modificările și completările ulterioare.

Extinderea cimitirelor cu suprafețe de teren limitrofe fără obligativitatea  obținerii autorizației de construire poate genera o serie de litigii ca urmare a unor extinderi necontrolate care pot încălca dreptul de proprietate al proprietarilor de terenuri limitrofe, drept garantat de Constituția României. Mai mult, aceste extinderi trebuie să fie în acord cu Planul de dezvoltare locală a Unității Administrativ-Teritoriale respective și în conformitate cu Regulamentul local de urbanism.
În raport de obiectul şi conţinutul său, propunerea legislativă face parte din categoria legilor organice.
	PREŞEDINTE,

Victor Paul DOBRE
	VICEPREŞEDINTE, 
Ciprian Nicolae NICA

	SECRETAR,
Radu BABUȘ
	SECRETAR, 
Sorin Constantin STRAGEA


Șef serviciu, Sofia Chelaru                                                      
Consilier Parlamentar,                                                           


 Consilier Parlamentar,
Elena Hrincescu                                                                      

 Alina Grigorescu

